ഇടുക്കി അണെക്കെട്ടില് ബ്ലു അലെര്ട്ട് പ്രഖ്യാപിച്ചു തൊടുപുഴ: കനത്ത മഴയെ തുടര്ന്ന് ഇടുക്കി ഡാമില് ജല നിരപ്പ് ഉയര്ന്ന സാഹചര്യത്തില് ജാഗ്രതാ നിര്ദ്ദേശം. ജല നിരപ്പ് ഉയര്ന്നതോടെ ബ്ലൂ അലര്ട്ട് പ്രഖ്യാപിച്ചു. കനത്ത മഴയെ തുടര്ന്ന് നല്കുന്ന ആദ്യ ജാഗ്രതാ നിര്ദ്ദേശം കൂടിയാണ് ഇത്.ജല നിരപ്പ് 2,390.86 അടിയായി. 2,403 ആണ് ഡാമിന്റെ സംഭരണ പരിധി. നിലവിലെ റൂള് കര്വ് അനുസരിച്ച് ജലനിരപ്പ് ഒരടി കൂടി ഉയര്ന്നതോടെയാണ് ബ്ലൂ അലര്ട്ട് പ്രഖ്യാപിച്ചത്. 2397.86 അടിയിലെത്തിയാല് റെഡ് അലര്ട്ട് പുറപ്പെടുവിച്ച ശേഷം ജില്ലാ കലക്ടറുടെ അനുമതിയോടെ ഷട്ടര് ഉയര്ത്തി വെള്ളം തുറന്നു വിടണമെന്നാണ് ചട്ടം. ശക്തമായ മഴയെത്തുടര്ന്ന് ജലനിരപ്പ് ഉയരുന്നുണ്ടെങ്കിലും അണക്കെട്ട് തല്ക്കാലം തുറക്കേണ്ടെന്നാണ് വൈദ്യുതി വകുപ്പിന്റെ തീരുമാനം. പ്രളയ സാധ്യത കണക്കിലെടുത്ത് ജലനിരപ്പ് പൂര്ണ സംഭരണ ശേഷിയായ 2403 അടിയിലെത്തിക്കാന് കേന്ദ്ര ജല കമ്മീഷന് അനുമതി കെഎസ്ഇബിക്ക് അനുമതി നല്കിയിരുന്നു.85 ശതമാനത്തോളം വെള്ളം അണക്കെട്ടിലുണ്ട്. ഓരോ മൂന്നു മണിക്കൂറിലും സ്ഥിതിഗതികള് വിലയിരുത്തുന്നുണ്ട്.